ATIPIČNA KOKOŠJA KUGA – KUŽNA BOLEZEN PERUTNINE – POJAV NA ŠTAJERSKEM

Bolezen je bila potrjena 14.02.2025 na območju občine Pesnica v manjši reji s 160 kokošmi. Izvedeni so bili nujni ukrepi za preprečevanje širjenja bolezni.

Zaradi pojava bolezni je Državno središče za nadzor bolezni določilo območja z omejitvami, ki zajemajo območja določenih naselij v občinah **Pesnica, Šentilj, Kungota, Lenart, Maribor, Sveta Ana in Sveti Jurij v Slovenskih goricah**.

Ukrepi na območju z omejitvami:

1. ptice morajo biti nastanjene ločeno od drugih vrst živali, preprečen mora biti stik s prostoživečimi živalmi;
2. postavitev razkuževalnih barier na vhodih in izhodih iz obrata oziroma zagotovitev drugih načinov razkuževanja ob vstopu oziroma izstopu iz obrata oziroma na območje obrata;
3. izvajanje biovarnostnih ukrepov za preprečevanje širjenja bolezni, vključno z izvajanjem preoblačenja in preobuvanja ob vstopu in izstopu iz objektov s pticami oziroma uporaba zaščitne obleke in obutve za enkratno uporabo, namestitev razkuževalnih barier na vhod v objekte, umivanje in razkuževanje rok;
4. prepoved premikov ptic in njihovih proizvodov znotraj območja, z in nanj, razen pod določenimi pogoji po predhodni odobritvi pristojnega OU UVHVVR;
5. prepoved obnove populacije pernate divjadi;
6. prepoved premikov gnoja, nastilja, uporabljene stelje, razen po predhodni odobritvi pristojnega OU UVHVVR;
7. vodenje evidenc v obratu o:
   1. vseh osebah in prevoznih sredstvih, ki vstopajo v obrat oziroma na območje obrata,
   2. pticah v obratu – število in vrsta živali, število in datum pogina ter druge spremembe pri živalih (obolevnost, zmanjšana proizvodnja in drugo).

ŠIRJENJE BOLEZNI:

Bolezen se običajno širi:

* s premiki okuženih ptic;
* prek ljudi in opreme;
* s perutninskimi proizvodi;
* s kontaminirano krmo in vodo;
* preko drugih živalskih vrst, ki same ne zbolijo;
* z vetrom;
* ob cepljenju.

Okužene živali izločajo virus, preden zbolijo. Med boleznijo živali izločajo virus z vsemi izločki, zlasti kapljično in z iztrebki. Okužijo se lahko tudi cepljene živali, ki klinično ne zbolijo, vendar lahko izločajo virus. Ljudje lahko prenašajo virus s kontaminirano obutvijo, opremo, prevoznimi sredstvi – z vsem, kar je prišlo v stik z okuženimi živalmi oziroma njihovimi izločki.

Prenos virusa s staršev na potomce je mogoč le v primeru kontaminirane jajčne lupine in jajčne vsebine, vendar je redek.

PREVENTIVNO CEPLJENJE

Za preprečevanje bolezni in zmanjšanje širjenja virusa so na voljo različna cepiva. V Sloveniji že desetletja izvajamo preventivno cepljenje proti AKK.

UKREPI VELJAJO DO PREKLICA